Folketing
2010-02-04

Det er nærliggende at kommentere forslaget på den her måde, synes jeg: Det er for lidt, det er for sent, og det er for dårligt. Det er for lidt, fordi der stadig vil være rigtig mange syge, der bliver ramt af varighedsbegrænsningen. Det er folk, der ikke er raske, og som heller ikke er syge nok til at få en pension. Det er for sent, fordi oppositionen i årevis har gjort regeringen og Dansk Folkeparti opmærksom på problemerne med varighedsbegrænsningen, og de vil bare ikke indrømme, at de tager fejl. Og det er for dårligt, fordi det simpelt hen er en skændsel at efterlade disse mennesker i et tomrum og med absolut ingen udsigt til andet end en personlig, familiemæssig og økonomisk nedtur. Så er jeg træt af at høre den evindelige selvforherligelse fra Dansk Folkeparti, der endnu en gang vil stå frem og påstå, at de tager hånd om de syge og de svage.